Broj: 711-I-596-M-56/22-02-19

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Dragutina Guzalića,** **ravnatelja Županijske uprave za ceste Križevci, za davanjem mišljenja Povjerenstva**, na 158. sjednici održanoj dana 11. veljače 2022.g. daje sljedeće

**MIŠLJENJE**

1. **Tumačenja dana u Smjernici Povjerenstva broj: 711-I-134-R-34/22-01-17 od 31. siječnja 2022.g., primjenjuju se i na Dragutina Guzalića, ravnatelja Županijske uprave za ceste Križevci, kao obveznika iz članka 3. stavka 1. podstavka 62. ZSSI-a.**
2. **Povjerenstvo ukazuje obvezniku Dragutinu Guzaliću da je sukladno članku 8. stavku 1. ZSSI-a dužan svoje postupanje uskladiti s odredbama ZSSI-a koje se tumače u predmetnoj Smjernici u roku 60 dana od dana stupanja na snagu ZSSI-a.**

Obrazloženje

Zahtjev za davanjem mišljenja Povjerenstva podnio je obveznik Dragutin Guzalić, ravnatelj Županijske uprave za ceste Križevci. U Povjerenstvu zahtjev je zaprimljen 07. veljače 2022. pod poslovnim brojem 711-U-2433-M-56/22-01-2, povodom kojeg se vodi predmet broj M-56/22.

Člankom 3. stavkom 1. podstavkom 62. propisano je da su ravnatelji županijskih uprava za ceste obveznici ZSSI-a. Stoga je i obveznik Dragutin Guzalić povodom obnašanja dužnosti ravnatelja Županijske uprave za ceste Križevci (u daljnjem tekstu: ŽUC Križevci), dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži pojašnjenje Smjernica broj 711-I-134-R-34/22-01-17 od 31. siječnja 2022.g. vezano uz ostvarivanje drugih primitaka. Obveznik navodi da je u prvom odlomku Smjernica napisano:“ osim ako drugim zakonom nije propisano.“, te ga zanima na koji se zakon misli. Nadalje, obveznik navodi da je kao ravnatelj ŽUC Križevci, odabran na javnom natječaju po unaprijed poznatim uvjetima, za unaprijed poznatu plaću sukladno Statutu ŽUC Križevci, Pravilniku o sistematizaciji radnih mjesta i Pravilniku o radu i plaćama ustanove, koji su usklađeni sa Zakonom o radu te da je sa Upravnim vijećem nakon potvrđivanja u Županijskoj skupštini potpisao Ugovor o radu koji je usklađen sa navedenim Pravilnicima. Obveznik ističe da je točno tumačenje tog dijela Smjernica veoma važno jer se sada, ako iščitava Smjernice doslovno, naknadno mijenjaju uvjeti pod kojima se javljao na natječaj. Dužnosnik postavlja upit znači li to onda da ustanova mora mijenjati svoje, već spomenute, Pravilnike te izjednačavaju li se sada Smjernicama saborski zastupnici, gradonačelnici, načelnici, župani i predsjednik RH, izabrani na izborima i direktno imenovani dužnosnici (ministri, državni tajnici i dr.) sa onima koji su prošli javne natječaje, pri čemu naglašava da veliki broj ravnatelja nisu političari nego inženjeri, koji rade operativne poslove.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Odredbama novog Zakona proširen je krug obveznika, obzirom da ranijim ZSSI/11-om nisu bili obuhvaćeni ravnatelji županijskih uprava za ceste.

Slijedom navedenog, a budući da je Dragutin Guzalić sukladno odredbi članka 3. stavka 1. podstavka 62. ZSSI-a obveznik ovog Zakona, na istoga se primjenjuju i tumačenja dana u navedenoj Smjernici.

Nadalje, Povjerenstvo ukazuje obvezniku da bi imao pravo primiti neku od naknada navedenih u Smjernici samo kada bi primanje te naknade bilo propisano nekim drugim zakonom.

Naime, svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Povjerenstvo također napominje kako je sukladno članku 8. stavku 1. ZSSI-a obveznik dužan svoje postupanje uskladiti s odredbama ZSSI-a koje se tumače u predmetnoj Smjernici u roku 60 dana od dana stupanja na snagu ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Dragutin Guzalić, elektroničkom dostavom
2. Objava na internetskoj stranici Povjerenstva
3. Pismohrana